b"\n_START_ARTICLE_\nHelmuth Freymuth\n_START_PARAGRAPH_\nHelmuth Freymuth (ka Hellmuth Freimuth; 25. oktoober 1898 Tallinn \xe2\x80\x93 9. september 1960 Buenos Aires) oli eesti elektrotehnikateadlane.\n_START_SECTION_\nHaridus\n_START_PARAGRAPH_\n\xc3\x95ppis Tallinna Nikolai G\xc3\xbcmnaasiumis, l\xc3\xb5petas aastal 1918 Rakvere Poeglaste G\xc3\xbcmnaasiumi. Aastatel 1918\xe2\x80\x931919 \xc3\xb5ppis ta Petrogradi Aleksander III nimelises Elektrotehnika Instituudis. Aastatel 1919\xe2\x80\x931922 \xc3\xb5ppis ta Eesti Haridusministeeriumi stipendiaadina Prantsusmaal: alguses Nancy \xc3\xbclikoolis, l\xc3\xb5petas Toulouse'i \xc3\x9clikooli Elektrotehnika Instituudi elektrotehnika erialal 1922, oli aastatel 1922\xe2\x80\x931924 samas doktorantuuris, kaitses aastal 1924 Toulouse'is f\xc3\xbc\xc3\xbcsikadoktori v\xc3\xa4itekirja.\n_START_SECTION_\nTeaduskraad ja kutse\n_START_PARAGRAPH_\nf\xc3\xbc\xc3\xbcsikadoktor 1924 (Toulouse\xe2\x80\x99i \xc3\x9clikool.\n_START_SECTION_\nTeenistusk\xc3\xa4ik\n_START_PARAGRAPH_\nT\xc3\xb6\xc3\xb6tas ja koostas v\xc3\xa4itekirja Toulouse\xe2\x80\x99i \xc3\x9clikooli f\xc3\xbc\xc3\xbcsika laboratooriumis 1922\xe2\x80\x9324; Eesti S\xc3\xb5jaministeeriumi S\xc3\xb5jav\xc3\xa4e Varustusvalitsuse ballistikajaama juhataja kt 1924\xe2\x80\x9325; Tallinna Linna \xc3\x9chisg\xc3\xbcmnaasiumi f\xc3\xbc\xc3\xbcsika\xc3\xb5petaja 1924\xe2\x80\x9331; Tallinna Linna Elektrijaama abidirektor 1925\xe2\x80\x9335; Eesti Tehnilise J\xc3\xa4relevalve Seltsi elektriinsener 1935\xe2\x80\x9336. ASi Volta Tehased insener 1936\xe2\x80\x9338._NEWLINE_TT\xc3\x9cs 1938\xe2\x80\x931944: \xc3\xb5ppe\xc3\xbclesande t\xc3\xa4itja elektrotehnika alal 1938/1939, adjunktprofessor 1939; elektrotehnika erakorraline professor 1940\xe2\x80\x931944; 1940/1941 elektrotehnika kateedri juhataja ja 1941\xe2\x80\x931944 elektrotehnika laboratooriumi juhataja._NEWLINE_Aastatel 1944\xe2\x80\x931945 t\xc3\xb6\xc3\xb6tas ta Rostocki \xc3\xbclikoolis aatomitehnika alal, 1945\xe2\x80\x931947 Kopenhaageni \xc3\x9clikooli F\xc3\xbc\xc3\xbcsika Instituudis aatomituuma uurimise laboratooriumis aatomiteooria looja Niels Bohri juures. Aastatel 1947\xe2\x80\x931960 t\xc3\xb6\xc3\xb6tas ta Argentina valitsuse kutsel Buenos Airese \xc3\xbclikoolis, kus ta organiseeris aatomif\xc3\xbc\xc3\xbcsika instituudi tegevust ja juhtis Argentina s\xc3\xb5jav\xc3\xa4e radioloogiainstituuti.\n_START_SECTION_\nTeadust\xc3\xb6\xc3\xb6 p\xc3\xb5hisuunad\n_START_PARAGRAPH_\nKesksageduse elektrivoolu v\xc3\xb5nkumised, elektri kaugl\xc3\xbclimise v\xc3\xb5imalused, v\xc3\xa4lismaal uuris aatomif\xc3\xbc\xc3\xbcsikat. T\xc3\xa4iendas erialaseid teadmisi arvukatel v\xc3\xa4lisreisidel._NEWLINE_Avaldanud artikleid eesti tehnikaajakirjanduses elektrotehnika alal, \xc3\xb5piku ja v\xc3\xa4lismaal aatomif\xc3\xbc\xc3\xbcsika alal \xc3\xbcle 30 publikatsiooni.\n_START_SECTION_\nTeadusorganisatoorne ja inseneritegevus\n_START_PARAGRAPH_\nKoostas Tallinna Linna Elektrijaama vooluandmise tehnilised tingimused ja koos direktor Aleksander Marksoniga elektrijaama arendamise kava; oli ekspert Viljandi ja V\xc3\xb5ru linna j\xc3\xb5ujaama ning elektriv\xc3\xb5rkude \xc3\xbcmberkorraldamisel; koostas mitmeid elektriseadmete projekte, sealhulgas Estonia teatri lava ja saali valgustuse ja j\xc3\xb5useadme projekti, M\xc3\xa4nniku laskemoonaladude ja t\xc3\xb6\xc3\xb6kodade plahvatuskindla elektriseadmete projekti ja majanduslikke kalkulatsioone k\xc3\xb5rgepingeliinide kohta 1937. Insenerikoja elektrisektsiooni liige 1935\xe2\x80\x931940._NEWLINE_Kuulus Kaitseliidu Tallinna Staabi koosseisu; oli Tallinna Noorte Meeste Kristliku \xc3\x9chingu Elektrotehnika Erat\xc3\xb6\xc3\xb6stuskooli elektrotehnika kursuste lektor 1924\xe2\x80\x9339; Eesti Komitee Taanis esimees; Luterliku Teoloogilise Seminari Argentinas n\xc3\xb5ukogu liige; EELK Buenos Airese Reformatsiooni Koguduse abiesimees, esines usuteemaliste k\xc3\xb5nedega."